32000L0041
L 145/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2000/41/EO НА КОМИСИЯТА
от 19 юни 2000 година
относно отлагането за втори път на датата, след която се забраняват експериментите на съставки или комбинации от съставки за козметични продукти върху животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. oтносно сближаването на законодателствата на държавите-членки, свързани с козметични продукти (1), последно изменена с Директива 2000/11/ЕО на Комисията (2), и по-специално член 4, параграф 1, i) oт нея,
след консултация с Научния комитет по козметични продукти и нехранителни продукти, предназначени за потребителите,
като има предвид, че:
(1)
Директива 76/768/ЕИО има за основна цел да опазва общественото здраве. За тази цел е необходимо да се извършат някои токсикологични изпитвания за оценка на безопасността за човешкото здраве на използваните в козметичните продукти съставки и комбинации от съставки.
(2)
Съгласно член 4, параграф 1, i) от Директива 76/768/ЕИО, считано от 30 юни 2000 г., държавите-членки, за спазване на настоящата директива, забраняват пускането на пазара на козметични продукти, които се съдържат в съставки или комбинации от съставки, експериментирани върху животни.
(3)
Втора алинея от настоящата разпоредба също предвижда Комисията да представи проектомерки за отлагане на датата на изпълнението на настоящата разпоредба, ако не е достатъчен напредъкът в разработването на задоволителни методи за заместването на експериментите върху животни, по-специално в случаите, когато, въпреки всички основателни усилия, алтернативните изпитвателни методи не са научно потвърдени като предлагащи еквивалентна степен на защита на потребителя, предвид насоките на ОИСР във връзка с тестовете за токсичност.
(4)
При отсъствието на научно потвърдени алтернативни методи на експериментите с животни и уместни насоки за тестовете за токсичност в областта на приети от ОИСР алтернативни методи се наложи предвидената в член 4, параграф 1, i) от Директива 76/768/ЕИО дата за първи път да се отсрочи с Директива 97/18/ЕО на Комисията (3) в съответствие с втора алинея от тази разпоредба.
(5)
Досега в Европа са утвърдени три алтернативни метода. Малко вероятно е науката в тази сфера да претърпи значителни промени преди 30 юни 2000 г. Следователно, датата, която е посочена в член 4, параграф 1, i) от Директива 76/768/ЕИО, следва да се отсрочи за втори път в съответствие с втора алинея от тази разпоредба и член 2 от Директива 97/18/ЕО.
(6)
Тези три метода са включени в правото на Общността, чрез включването им в приложение V към Директива 67/548/ЕИО на Съвета от 27 юни 1967 г. относно сближаването на законовите, подзаконовите и административните разпоредби на държавите-членки относно класификацията, опаковането и етикетирането на опасни вещества (4), последно изменена с Директива 2000/33/ЕО на Комисията (5).
(7)
Директива 86/609/ЕИО на Съвета от 24 ноември 1986 г. относно сближаване на законовите, подзаконовите и административните разпоредби на държавите-членки по отношение на защитата на животни, които са използвани за експериментални и други научни цели (6), постановява да не се провеждат експерименти върху животни, ако има алтернативен метод.
(8)
Следователно е задължително да се използват тези методи във всички сектори, включително и в козметичния.
(9)
Комисията предложи директива, за изменение за седми път на Директива 76/768/ЕИО, за да се реши окончателно въпросът за експериментите върху животни в сектора на козметичните продукти. Подобно предложение трябва да се приеме чрез процедурата на съвместно решение, която изисква намесата на Европейския парламент и на Съвета.
(10)
Като се има предвид, че може да се очаква през следващите две години да се появят потвърдени алтернативни методи за други изпитвания, и че предлаганата директива дотогава ще бъде приета, препоръчва се за последен път да се отложи крайната дата до 30 юни 2002 г.
(11)
Предвидените в настоящата директива мерки са в съответствие със становището на Комитета за адаптиране към техническия прогрес на директивите, по отношение на премахването на техническите бариери за търговията в сектора на козметични продукти,
ПРИЕ НАСТОЯЩАТА ДИРЕКТИВА:
Член 1
В член 4, параграф 1, i), първо изречение от Директива 76/768/ЕИО, датата „30 юни 2000 г.“ се заменя с „30 юни 2002 г.“.
Член 2
1. Държавите-членки въвеждат в сила необходимите законови, подзаконови и административни разпоредби за да се съобразят с настоящата директива най-късно до 29 юни 2000 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, регулирана от настоящата директива.
Член 3
Настоящата директива влиза в сила на третия ден след този на нейното публикуване в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 19 юни 2000 година.